Bieliūnai (Vilnius)
Bieliūnai – kaimas Vilniaus rajono savivaldybėje, ~6 km į vakarus nuo Lazdynų (Vilnius), Girulių miške, netoli Neries dešiniojo kranto. Seniūnaitijos centras. Šiaurėje prasideda Griovių geomorfologinis draustinis. Į šiaurę nuo kaimo augo nūnai nunykęs Bieliūnų ąžuolas. Toliau už Bieliūnų Neryje yra akmuo, vadinamas Gaideliu (Пятушок; 1,9 x 2,1 m dydžio granitas, iškilęs virš vandens 0,4 m). Kaimas rėžinio plano, nesusiskirstęs į vienkiemius. Seniau čia būta dvaro ar palivarko (1841 m. nacionalizuotas). XVII a. Bieliūnuose yra Vilniaus kapitulos pėdsakų. Be to, kaimo apylinkėse dešiniajame Neries krante būta Bernardinų miško. 1952 m. Bieliūnų gyventojai suburti į žuvininkystės ūkį, turėjo pristatyti žuvį Vilniaus, Vievio parduotuvėms. Bieliūnuose yra valčių prieplauka, gyventojai jomis keliasi į priešais esančias Grigiškes.